INDOKOLÁS

1.A JAVASLAT HÁTTERE

•A javaslat indokai és céljai

Azt követően, hogy az Egyesült Királyság bejelentette kilépési szándékát, az Európai Unió következetesen felhívta arra a figyelmet, hogy az Uniónak és az Egyesült Királyságnak egyaránt tiszteletben kell tartania az Egyesült Királyság uniós tagságának teljes időtartama során keletkezett kötelezettségeiket. Ez az elv tükröződik az Európai Tanács 2017. április 29-i következtetéseiben,valamint a kilépésről rendelkező megállapodásnak a 27 tagállam és az Egyesült Királyság kormánya által 2018. november 14-én elfogadott tervezete bevezetőjében is. Ezt az irányadó elvet nem befolyásolja, ha a kilépés időpontjáig nem jön létre a kilépésről rendelkező megállapodás.

A Bizottság 2018. november 13-án közzétett, „Felkészülés az Egyesült Királyságnak az Európai Unióból 2019. március 30-án való kilépésére: rendkívüli helyzetre szóló cselekvési terv” című közleménye bemutatta azokat a rendkívüli intézkedéseket, amelyeket a Bizottság abban az esetben kíván hozni, ha a kilépés időpontjáig nem lép hatályba a kilépésről rendelkező megállapodás. Az említett közlemény felsorolta a Bizottság által szükségesnek tartott intézkedéseket, ugyanakkor pedig arra is felhívta a figyelmet, hogy a későbbiekben további intézkedésekre is szükség lehet. A közlemény azt a hat általános elvet is ismertette, amelyeknek a valamennyi szinten elfogadott rendkívüli intézkedéseknek meg kell felelniük. Ide tartoznak azok az elvek, amelyek szerint az intézkedések nem reprodukálhatják az uniós tagság előnyeit, sem bármilyen átmeneti időszaknak a kilépésről rendelkező megállapodás tervezetében előírt feltételeit; a rendkívüli intézkedések ideiglenes jellegűek, és alkalmazásuk elvben 2019 végéig tart; a rendkívüli intézkedéseket az Európai Unió egyoldalúan, saját érdekei védelmében fogadja el, ezért azokat elvben bármikor visszavonhatja.

Megállapodás hiányában az Unió és az Egyesült Királyság közötti költségvetési kapcsolatok jogilag nem rendezhetők mindaddig, amíg nem sikerül megállapodásra jutni. Egy ilyen joghézag jelentős bizonytalanságot és nehézségeket teremtene az uniós költségvetés végrehajtása tekintetében valamennyi egyesült királyságbeli kedvezményezett és bizonyos esetekben a többi tagállam kedvezményezettjei számára is. E javaslat – a Bizottság átfogó megközelítésével összhangban – a vázolt helyzetre válaszul hozandó rendkívüli intézkedés.

A kilépés után az Egyesült Királyság már nem lesz az Európai Unió tagja; a Szerződések és a másodlagos jogszabályok a továbbiakban nem alkalmazandók az Egyesült Királyságra. Az Egyesült Királyság vagy az Egyesült Királyságban letelepedett szervezetek a továbbiakban nem lesznek jogosultak finanszírozásra ezen uniós programok keretében, kivéve, ha az uniós kiadási programok jogi aktusaiban harmadik országok részvételére vonatkozó releváns rendelkezések szerepelnek.

E javaslat célja, hogy a kilépés időpontjában az uniós kiadási programok és egyéb fellépések kedvezményezettjei számára megelőzze vagy legalábbis minimalizálja a szükségtelen zavarokat, és egyben várhatóan megkönnyítse az Unió és az Egyesült Királyság közötti pénzügyi megállapodás létrejöttét.

A javasolt, rendkívüli helyzetre szóló keret lehetőséget biztosít arra, hogy az Egyesült Királyság és az egyesült királyságbeli szervezetek a kilépés időpontját megelőzően keletkezett jogi kötelezettségvállalások keretében a kilépés időpontját követően, korlátozott időtartamra (2019. december 31-ig) továbbra is jogosultak maradjanak uniós finanszírozásra. Ennek feltétele, hogy az Egyesült Királyság írásbeli kötelezettségvállalást tesz, és továbbra is hozzájárul a 2019. évi költségvetés finanszírozásához az e javaslatban meghatározott feltételek szerint. Emellett az Egyesült Királyságnak írásban kötelezettséget kell vállalnia arra, hogy elfogadja a programok és fellépések teljes időtartamára kiterjedő kontrollokat és ellenőrzéseket. E feltételek mellett az Unió pénzügyi érdekei védelemben részesülnek.

Az Egyesült Királyság és az egyesült királyságbeli szervezetek, valamint a más tagállambeli szervezetek, amelyek jogosultságát érinti az Egyesült Királyság kilépése, e javaslat feltételei szerint továbbra is részesülhetnek uniós finanszírozásban. Ez mérsékelné a kilépés nyomán a hatályos megállapodásokkal és határozatokkal kapcsolatban keletkező zavart. Lehetővé tenné továbbá az Egyesült Királysággal és az egyesült királyságbeli szervezetekkel a kilépés időpontját megelőzően aláírt vagy elfogadott jogi kötelezettségvállalások rendezett költségvetési végrehajtását.

Továbbá, mivel az Egyesült Királyság a teljes 2019. évi költségvetést finanszírozná, valamint összhangban a 2014–2020 közötti időszakra vonatkozó többéves pénzügyi keret maradéktalan végrehajtására vonatkozó célkitűzéssel, amelyről a 28 tagállam abban az időpontban állapodott meg, amikor az Egyesült Királyság az Unió tagja volt, az Egyesült Királyság és az egyesült királyságbeli szervezetek 2019-ben jogosultak lennének minden olyan pályázati felhíváson, ajánlati felhíváson, versenypályázaton vagy bármely más eljárásban való részvételre, amely az uniós költségvetésből történő támogatást eredményezhet. E lehetőség nem alkalmazandó a biztonsági okokból történő korlátozások esetén, valamint az Európai Beruházási Bank vagy az Európai Beruházási Alap részvételét magában foglaló fellépésekre.